Imtella' Ottubru 31, 2021 - Aġġornata 31 Ta' Ottubru, 2021 7:17pm Rapport: Claire Preca Taroum Ottubru normalment nassoċjawh mal-ġranet iqsar u jibda jidlam kmieni ħafna, iżda Ottubru 2021, li qed intemmuh illum, jaf jitniżżel fl-istorja bħala t-tielet l-aktar xahar t'Ottubru li matulu niżlet xita fil-gżejjer Maltin. Iżda dan kollu jħoll u jorbot skont x'se jiġri bejn illejla u għada. Nieżla bil-qliel, qed tqattar jew irxiex. Xita ta' epressjonijiet li żgur mhux forsi ntużaw din il-ġimgħa hekk kif il-gżejjer Maltin inħakmu minn perjodu ta' temp xitwi. Skont l-aħħar statitstika pprovduta lilna mill-Uffiċċju Meteoroloġiku, matul dan ix-xahar niżlet 227 millimetru ta' xita, li fi kliem James Farrugia, uffiċjal fi ħdan l-Uffiċċju Metereoloġiku fl-Ajurport Internazzjonali ta' Malta, huwa ammont sodisfaċenti ħafna. F'kummenti ma' Television Malta huwa spjega kif s'issa diġà niżel 43% ta' kemm suppost tinżel xita f'sena li hi kkalkulata bejn Settembru u Awwissu. Is-Sur Farrugia spjega li Ottubru 2021 jaf jitniżżel fl-istorja bħala t-tielet l-aktar darba li matul dan ix-xahar niżlet xita. "Ottubru kien ħafna aktar mxarrab milli Ottubru ta' dawn l-aħħar 10 snin. Jiġifieri jekk tara l-aħħar 10 snin, dan huwa l-aħjar. Iżda ħdax il-sena ilu, f'Ottubru 2010, għamel 230 millimiteru, biss illejla għandna lejl ta' xita u dan l-ammont jista jitfa' Ottubru 2021 fit-tielet post ta' fejn għamlet xita." Skont ir-rekords tal-Uffiċċju Meteoroloġiku, l-aktar Ottubru li fih niżlet xita minn meta bdiet tinżamm l-istatistika kien l-1951, b'476 miliemtru, tliet snin wara, jiġifieri fl-1954, kienet niżlet 250 millimetru, waqt li matul Ottubru 2010 kienet it-tielet l-aktar li niżlet xita matul dan ix-xahar. Min-naħa l-oħra s-Sur Farrugia spjegalna li r-rekords juru li l-aktar Ottubru xott kien dak tal-1923, fejn f'Malta tkejjel millimetru biss ta' xita.